DA Den Europæiske Unions Tidende CE 144/9

FÆLLES HOLDNING (EF) Nr. 20/2005

fastlagt af Rådet den 7. marts 2005

med henblik på vedtagelse af Europa-Parlamentets og Rådets direktiv 2005/.../EF af ... om computerimplementerede opfindelsers patenterbarhed

(2005/C 144 E/02)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen,

under henvisning til udtalelse fra Det Europæiske Økonomiske og Sociale Udvalg (1),

efter proceduren i traktatens artikel 251 (2), og

ud fra følgende betragtninger:

(1) Gennemførelsen af det indre marked indebærer, at hindringer for den frie bevægelighed og konkurrenceforvridninger fjernes, og at der samtidig skabes et gunstigt klima for innovation og investeringer. I den forbindelse er beskyttelsen af opfindelser ved hjælp af patenter en væsentlig betingelse for et vellykket indre marked. En effektiv, gennemsigtig og harmoniseret beskyttelse af computerimplementerede opfindelser i alle medlemsstater er væsentlig for at opretholde og fremme investeringer på dette område.

(2) De forskellige medlemsstaters administrative praksis og retspraksis giver ikke computer-implementerede opfindelser den samme beskyttelse. Sådanne forskelle kan skabe handelshindringer og dermed forhindre det indre marked i at fungere efter hensigten.

(3) Forskellene kan blive større, efterhånden som medlemsstaterne indfører ny og forskellig administrativ praksis, og den nationale retspraksis i forbindelse med fortolkningen af den eksisterende lovgivning udvikler sig i forskellig retning.

(4) Den stadig større udbredelse og anvendelse af computerprogrammer på alle teknologiske områder og deres verdensomspændende udbredelse via internettet er en afgørende faktor for teknologisk innovation. Det er derfor nødvendigt at sikre et optimalt klima for udviklere og brugere af computerprogrammer i Fællesskabet.

(5) Lovreglerne vedrørende computerimplementerede opfindelsers patenterbarhed bør således harmoniseres med henblik på at sikre, at den herved opnåede retssikkerhed og omfanget af de betingelser, der stilles for patenterbarhed, gør det muligt for innovative virksomheder at få det fulde udbytte af deres opfindelsesproces og udgør et incitament til investering og innovation. Retssikkerheden garanteres også ved, at nationale domstole — i tilfælde af tvivl om fortolkningen af dette direktiv — kan eller, såfremt de afgør sagen som sidste instans, skal indbringe spørgsmålet for Domstolen.

(6) Fællesskabet og dets medlemsstater er bundet af aftalen om handelsrelaterede intellektuelle ejendomsrettigheder (TRIPs), der blev godkendt ved Rådets afgørelse 94/800/EF af 22. december 1994 om indgåelse på Det Europæiske Fællesskabs vegne af de aftaler, der er resultatet af de multilaterale forhandlinger i Uruguay-rundens regi (1986-1994), for så vidt angår de områder, der hører under Fællesskabets kompetence (3). I henhold til artikel 27, stk. 1, i TRIPs-aftalen skal alle opfindelser på alle teknologiske områder, både produkter og processer, kunne patenteres, forudsat at de er nye, omfatter en egentlig nyskabelse og kan udnyttes industrielt. I henhold til nævnte artikel skal patenter kunne udtages og patentrettighederne udnyttes uden forskelsbehandling med hensyn til teknologisk område. Disse principper bør følgelig finde anvendelse på computerimplementerede opfindelser.

(7) I henhold til konventionen om meddelelse af europæiske patenter, der blev undertegnet i München den 5. oktober 1973 (»den europæiske patentkonvention«), og medlemsstaternes patentlove betragtes edb-programmer ligesom opdagelser, videnskabelige teorier, matematiske metoder, æstetiske frembringelser, planer, regler og metoder for udøvelse af intellektuel virksomhed, for spil eller for erhvervsvirksomhed (forretningskoncepter) og fremlæggelse af information udtrykkeligt ikke som opfindelser og kan derfor ikke patenteres. Denne undtagelse gælder dog kun og er kun berettiget, i det omfang en patentansøgning eller et patent alene vedrører de nævnte frembringelser eller handlinger, fordi de som sådanne ikke henhører under et teknologisk område.

(8) Formålet med dette direktiv er at forhindre divergerende fortolkninger af den europæiske patentkonventions bestemmelser om grænserne for patenterbarhed. Den derved opståede retssikkerhed vil kunne bidrage til at fremme et investerings- og innovationsgunstigt klima på softwareområdet.

(9) Patentbeskyttelse giver opfindere mulighed for at drage fordel af deres kreativitet. Patentrettigheder beskytter innovation i samfundets interesse som helhed og må ikke anvendes konkurrencebegrænsende.

(10) I henhold til Rådets direktiv 91/250/EØF af 14. maj 1991 om retlig beskyttelse af edb-programmer (4) beskyttes enhver form, hvori et originalt edb-program udtrykkes, ophavsretligt som et litterært værk. De idéer og principper, der ligger til grund for de enkelte elementer i et edb-program, nyder dog ikke ophavsretlig beskyttelse.

(11) For at en opfindelse kan betragtes som patenterbar, bør den være af teknisk karakter og således henhøre under et teknologisk område.

(12) Det er en betingelse for opfindelser i almindelighed, at de for at have opfindelseshøjde skal yde et bidrag til det aktuelle tekniske niveau.

(13) Selv om en computerimplementeret opfindelse betragtes som henhørende under et teknologisk område, har den ikke opfindelseshøjde og er derfor ikke patenterbar, hvis den ikke yder et teknisk bidrag til det aktuelle niveau, hvilket f.eks. er tilfældet, hvis dens specifikke bidrag ikke er af teknisk karakter.

(14) Det forhold, at en ellers ikke-patenterbar metode implementeres på en maskine som f.eks. en computer, er ikke i sig selv tilstrækkeligt til at konkludere, at der ydes et teknisk bidrag. En computerimplementeret forretningsmetode, databehandlingsmetode eller en anden metode, hvor det eneste bidrag til det aktuelle niveau er ikke-teknisk, kan derfor ikke udgøre en patenterbar opfindelse.

(15) Hvis bidraget til det aktuelle niveau udelukkende vedrører en ikke-patenterbar genstand, kan der ikke være tale om nogen patenterbar opfindelse, uanset hvorledes genstanden præsenteres i patentkravet. F.eks. kan kravet om teknisk bidrag ikke omgås blot ved at anføre anvendelse af tekniske midler i patentkravet.

(16) En algoritme er principielt ikke-teknisk og kan derfor ikke udgøre nogen teknisk opfindelse. En metode, som indebærer anvendelse af en algoritme, kan dog være patenterbar, forudsat at metoden anvendes til at løse et teknisk problem. Ethvert patent, som meddeles for en sådan metode, bør dog ikke give eneret på algoritmen som sådan eller på dens anvendelse i sammenhænge, som ikke er beskrevet i patentet.

(17) Omfanget af de enerettigheder, der er knyttet til et patent, er fastsat i patentkravet som fortolket med henvisning til beskrivelsen og eventuelle tegninger. Ansøgning om patent på computerimplementerede opfindelser bør mindst ske med henvisning til enten et produkt, f.eks. en programmeret maskine, eller en proces, der udføres af en sådan maskine. Anvendelse af individuelle elementer af software i en sammenhæng, der ikke indebærer frembringelse af et produkt eller en proces, for hvilke der gyldigt er ansøgt om et patent, vil derfor ikke kunne betragtes som en patentkrænkelse.

(18) Retlig beskyttelse af computerimplementerede opfindelser kræver ikke indførelse af en særlig lovgivning til erstatning af medlemsstaternes patentlovgivning. Det primære grundlag for retlig beskyttelse af computerimplementerede opfindelser er fortsat medlemsstaternes patentlovgivning. Dette direktiv klarlægger blot den nuværende retstilstand med henblik på at skabe retssikkerhed, gennemsigtighed og klarhed i lovgivningen og undgå enhver tendens i retning af patenterbarhed for ikke-patenterbare metoder, f.eks. indlysende eller ikke-tekniske processer og forretningsmetoder.

(19) Dette direktiv bør begrænses til fastlæggelsen af visse principper, således som de finder anvendelse på patenterbarheden af sådanne opfindelser, idet principperne navnlig skal sikre, at opfindelser, der henhører under et teknologisk område og yder et teknisk bidrag, kan opnå beskyttelse, og omvendt, at opfindelser, der ikke yder et teknisk bidrag, ikke kan.

(20) Fællesskabets industris konkurrenceevne i forhold til Fællesskabets vigtigste handelspartnere vil blive forbedret, hvis de nuværende forskelle i den retlige beskyttelse af computerimplementerede opfindelser fjernes, og retstilstanden bliver gennemsigtig. Med den nuværende tendens inden for den traditionelle fremstillingsindustri i retning af at flytte arbejdsprocesser til økonomier med lave omkostninger uden for Fællesskabet er det åbenbart, at der er et behov for beskyttelse af intellektuel ejendomsret, især patentbeskyttelse.

(21) Dette direktiv bør ikke berøre anvendelsen af traktatens artikel 81 og 82, navnlig når en dominerende leverandør nægter at give tilladelse til anvendelse af en patenteret teknik, der er nødvendig udelukkende for at sikre konvertering af de konventioner, der anvendes i to forskellige computersystemer eller netværk, for at muliggøre kommunikation og dataudveksling mellem dem.

(22) De rettigheder, der følger af patenter meddelt for opfindelser inden for dette direktivs anvendelsesområde, bør ikke berøre handlinger, der er tilladt i henhold til artikel 5 og 6 i direktiv 91/250/EØF, især bestemmelserne om dekompilering og interoperabilitet. Navnlig bør handlinger, som i henhold til artikel 5 og 6 i nævnte direktiv ikke kræver tilladelse fra rettighedshaveren med hensyn til rettighedshaverens ophavsret til eller vedrørende et edb-program, og som ville have krævet en sådan tilladelse, hvis nævnte artikler ikke havde undtaget fra dette krav, ikke kræve tilladelse fra rettighedshaveren for så vidt angår rettighedshaverens patentrettigheder til eller vedrørende edb-programmet.

(23) Målet for dette direktiv, nemlig at harmonisere de nationale bestemmelser om computerimplementerede opfindelsers patenterbarhed, kan ikke i tilstrækkelig grad opfyldes af medlemsstaterne og kan derfor bedre gennemføres på fællesskabsplan; Fællesskabet kan derfor træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. nævnte artikel, går dette direktiv ikke ud over, hvad der er nødvendigt for at nå dette mål —

UDSTEDT FØLGENDE DIREKTIV:

Artikel 1

Anvendelsesområde

I dette direktiv fastlægges regler for computerimplementerede opfindelsers patenterbarhed.

Artikel 2

Definitioner

I dette direktiv forstås ved:

a) »computerimplementeret opfindelse«: enhver opfindelse, hvis implementering indebærer anvendelse af en computer, et computernet eller en anden programmerbar maskine, og som har et eller flere karakteristika, der helt eller delvist implementeres ved hjælp af et eller flere computerprogrammer

b) »teknisk bidrag«: et bidrag til det aktuelle niveau på et teknologisk område, som er nyt og ikke er indlysende for en fagmand. Det tekniske bidrag vurderes ud fra forskellen mellem det aktuelle niveau og patentkravets genstand som helhed, som skal omfatte tekniske karakteristika, uanset om disse er ledsaget af ikke-tekniske karakteristika eller ej.

Artikel 3

Betingelser for patenterbarhed

For at være patenterbar skal en computerimplementeret opfindelse kunne anvendes industrielt, være ny og have opfindelseshøjde. For at have opfindelseshøjde skal en computerimplementeret opfindelse yde et teknisk bidrag.

Artikel 4

Udelukkelser fra patenterbarhed

1. Et edb-program som sådant kan ikke udgøre en patenterbar opfindelse.

2. En computerimplementeret opfindelse anses ikke for at yde et teknisk bidrag, alene fordi den indebærer anvendelse af en computer, et computernet eller en anden programmerbar maskine. Der kan derfor ikke meddeles patent på opfindelser omfattende computerprogrammer, uanset om de er udtrykt i kildekode, objektkode eller i en anden form, som implementerer forretningsmetoder, matematiske metoder eller andre metoder, og som ikke har nogen tekniske virkninger ud over det normale fysiske samspil mellem et program og den computer, det computernet eller den anden programmerbare maskine, som det afvikles på.

Artikel 5

Patentkravs form

1. Medlemsstaterne sikrer, at der kan ansøges om patent på en computerimplementeret opfindelse som et produkt, dvs. som en programmeret computer, et programmeret computernet eller en anden programmeret maskine, eller som en proces, der udføres af computeren, computernettet eller maskinen ved kørsel af software.

2. Et patentkrav, som vedrører et computerprogram, enten alene eller på et bæremedium, kan ikke tillades medmindre programmet, når det er indlæst i og køres på en computer, et programmerbart computernet eller en anden programmerbar maskine, iværksætter et produkt eller en proces, som der kræves patent på i samme patentansøgning som omhandlet i stk. 1.

Artikel 6

Forbindelse med direktiv 91/250/EØF

Rettigheder, der indrømmes i patenter meddelt for opfindelser inden for dette direktivs anvendelsesområde, berører ikke handlinger, der er tilladt i henhold til artikel 5 og 6 i direktiv 91/250/EØF, især bestemmelserne om dekompilering og interoperabilitet.

Artikel 7

Overvågning

Kommissionen overvåger computerimplementerede opfindelsers indvirkning på innovation og konkurrence, både i Europa og internationalt, og på det europæiske erhvervsliv, særlig små og mellemstore virksomheder og på open source-samfundet samt elektronisk handel.

Artikel 8

Rapport om direktivets virkninger

Kommissionen aflægger rapport til Europa-Parlamentet og Rådet senest den ... (5) om

a) hvilken indvirkning patenter på computerimplementerede opfindelser har haft på de i artikel 7 omhandlede faktorer

b) hvorvidt reglerne for fastlæggelse af patentets gyldighed, kriterierne for patenterbarhed, herunder især nyhedskarakter, opfindelseshøjde og patentkravets genstand, er fyldestgørende, og hvorvidt det ville være ønskeligt og retligt muligt under hensyn til Fællesskabets internationale forpligtelser at ændre sådanne regler

c) hvorvidt der har været vanskeligheder med medlemsstater, hvor kravene om nyhedskarakter og opfindelseshøjde ikke undersøges, inden der udstedes patenter, og såfremt det er tilfældet, hvorvidt der bør træffes foranstaltninger til at overvinde disse vanskeligheder

d) hvorvidt der har været vanskeligheder med hensyn til forholdet mellem beskyttelsen af patenter på computerimplementerede opfindelser og beskyttelsen af ophavsret til edb-programmer som fastsat i direktiv 91/250/EØF, og hvorvidt der er sket misbrug af patentsystemet i forbindelse med computerimplementerede opfindelser

e) på hvilken måde der er taget hensyn til kravene i dette direktiv i Den Europæiske Patentmyndigheds praksis og i dens retningslinjer for behandling

f) i hvilke henseender det kan blive nødvendigt at forberede en diplomatisk konference om ændring af den europæiske patentkonvention

g) hvilken indvirkning patenter på computerimplementerede opfindelser har haft på udvikling og markedsføring af interoperable computerprogrammer og -systemer.

Artikel 9

Vurdering af direktivets virkninger

På baggrund af den i artikel 7 omhandlede overvågning og den i artikel 8 omhandlede rapport vurderer Kommissionen dette direktivs virkninger og forelægger om nødvendigt Europa-Parlamentet og Rådet forslag til ændring af direktivet.

Artikel 10

Gennemførelse

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den ... (6). De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 11

Ikrafttræden

Dette direktiv træder i kraft på tyvendedagen efter offentliggørelsen i Den Europæiske Unions Tidende.

Artikel 12

Adressater

Dette direktiv er rettet til medlemsstaterne.

Udfærdiget i Bruxelles, den På Europa-Parlamentets vegne … Formand På Rådets vegne … Formand

(1) EUT C 61 af 14.3.2003, s. 154.

(2) Europa-Parlamentets udtalelse af 24.9.2003 (EUT C 77 E af 26.3.2004, s. 230) Rådets fælles holdning af 7.3.2005 og Europa-Parlamentets holdning af ... (endnu ikke offentliggjort i EUT).

(3) EFT L 336 af 23.12.1994, s. 1.

(4) EFT L 122 af 17.5.1991, s. 42. Ændret ved direktiv 93/98/EØF (EFT L 290 af 24.11.1993, s. 9).

(5) Fem år efter direktivets ikrafttræden.

(6) To år efter direktivets ikrafttræden.